नेपाल सुपर लिग : खाली रंगशालामा उत्कृष्ट गोल
‘अक्सन’ मा लिइएका खेलाडीमा आधारित नेपाल सुपर लिग (एनएसएल) मा पहिलो चरणका खेल खासै गतिला थिएनन् । सातवटै फ्रेन्चाइज टिमले पूरा टिम (अक्सनबाट लिएका १४, मार्की १, विदेशी ३ (विदेशमा खेलिरहेका नेपालीसहित) र स्थानीय २ खेलाडी) एक साता पनि अभ्यास गर्न पाएका थिएनन् । दशरथ रंगशालाको प्यारापिट खाली भए पनि मैदानमा प्रतिस्पर्धाले दोस्रो चरणबाट गति लिन थाल्यो ।
काठमाडौँ — ‘अक्सन’ मा लिइएका खेलाडीमा आधारित नेपाल सुपर लिग (एनएसएल) मा पहिलो चरणका खेल खासै गतिला थिएनन् । सातवटै फ्रेन्चाइज टिमले पूरा टिम (अक्सनबाट लिएका १४, मार्की १, विदेशी ३ (विदेशमा खेलिरहेका नेपालीसहित) र स्थानीय २ खेलाडी) एक साता पनि अभ्यास गर्न पाएका थिएनन् । दशरथ रंगशालाको प्यारापिट खाली भए पनि मैदानमा प्रतिस्पर्धाले दोस्रो चरणबाट गति लिन थाल्यो ।अधिकांश टिमलाई आजको पर्सि नै खेल्नुपर्ने बाध्यता छ । त्यसैले धेरै टिमलाई चोटले नराम्रैसँग पिरोलेको छ । चोटका कारण लिगमा फर्किन नसक्ने खेलाडीको स्थानमा अर्को खेलाडी ल्याउन पाइने प्रावधान पनि छ । जसअनुसार एक टिमलाई चार खेलाडीसम्मै परिवर्तन गरेका छन् । चौथो चरणको अन्तिम खेलमा मंगलबार काठमाडौं रेजर्सले बुटवल लुम्बिनी एफसीलाई १–० ले हरायो । क्यामरुनी फरवार्ड स्टेफेन समिरले पाँचौं मिनेटमा गरेको गोलले बुटवल लुम्बिनीको अपराजित यात्रामा पूर्णविराम लगाइदियो ।दोस्रो जित हात पारेको काठमाडौं रेजर्सले चार खेलमा दुई गोल गरेको छ र दुवै गोल अफ्रिकी खेलाडीले गरेका छन् । विराटनगर सिटी एफसीका स्पेनी फरवार्ड पेड्रो मान्जीले पनि एनएसएलमा दुई गोल गरेका छन् । धनगढी एफसीका फरवार्ड ओलावाले आफिजले सर्वाधिक चार गोल गरेका छन् । यसको मतलब देशकै पहिलो फ्रेन्चाइज फुटबल प्रतियोगितामा विदेशी खेलाडी हाबी भएको भने होइन । हरेक खेलमा विदेशी खेलाडी निर्णायक भएका छैनन् । स्वदेशी खेलाडीको प्रदर्शन पनि उत्तिकै दमदार छ ।चौथो चरणसम्म प्रतिखेल दुई गोलको औसतमा २८ गोल भएका छन् । सबैभन्दा फराकिलो अन्तर ३–० को रह्यो । यति ठूलो जित दुईपल्ट हात पारेको धनगढीले एकपल्ट उस्तै अन्तरको हार पनि बेहोर्‍यो । पोखरा थन्डर्सले काठमाडौं र ललितपुर सिटीविरुद्ध गोलरहित खेल्यो । यिनै गोलरहित खेल निकै निरस थिए । विराटनगर सिटीले दुईपल्ट पछाडि परेर पनि बुटवल लुम्बिनीविरुद्ध २–२ को बराबरी खेल्यो । यस खेलमा तेस्रो चरणको उक्त खेलमा फुटबलमा पाइने सबै खालको रोमाञ्च अनुभव गर्न सकिन्थ्यो ।लिगमा तीन चरण अर्थात् सात खेल बाँकी छन् । शीर्ष तीनमा रहेका धनगढी, विराटनगर सिटी र काठमाडौंको समान ७ अंक छ । बुटवल लुम्बिनी र पोखरा थन्डर्स ५–५ अंकमा छन् । शीर्ष चारमा रहेर प्लेअफमा पुग्ने होडमा प्रतिस्पर्धा उनीहरू नै हुने देखिएको छ । पुछारका दुई टिम ललितपुर सिटी (३ अंक) र एफसी चितवन (२ अंक) को पनि प्लेअफमा पुग्ने गणितीय सम्भावना कायमै छ । तर, उनीहरूको भाग्य अरु टिमकै नतिजामा निर्भर हुनेछ । फाइनल प्रवेशका लागि शीर्ष दुई स्थानमा रहने टिमलाई सजिलो हुनेछ । त्यसैले, एनएसएलमा लिगका बाँकी खेल अझै रोमाञ्चक हुन सक्छ ।चौथो चरणको समाप्तिमा एनएसएलका सात विशेषता :आफिजको फिनिसिङएनएसएलमा हरेक टिमले एक करोड रुपैयाँ बढी लगानी गरेका छन् । लाखौं खर्च गरेर विदेशी खेलाडी ल्याएका छन् । भारतको आई लिग खेलेका मात्र होइन, युरोपका लिग र एएफसी च्याम्पियन लिगका अनुभवी खेलाडीलाई पनि ल्याएका छन् । केही टिम भने खेलेरै कमाउने बहानामा नेपाल आएका अफ्रिकी खेलाडीमै भर परेको छ । केही क्लबले भने यहाँको सहिद स्मारक ‘ए’ डिभिजन लिग खेलिसकेका खेलाडीलाई विश्वास गरेका छन् ।कुनै पनि टिमलाई एकसाथ तयारी गर्ने अवसर एक साता पनि थिएन । यसै बेला कोरोना भाइरसको महामारीले दक्षिण एसियालाई नै संकटमा पारिरहेको थियो । त्यसैले खाली प्यारापिटमा एनएसएलका खेल भइरहेका छन् । यस्तो बेला नयाँ खेलाडीलाई दशरथ रंगशालामा जम्न गाह्रै हुन्छ । त्यो पनि अक्सनबाट लिइएका मिश्रित खेलाडीको टिममा । यसमा अलि चलाख धनगढी देखियो । किनभने टोलीले जेठ १ सम्म हुने एनएसएलका लागि नेपाली फुटबल बुझेका नाइजेरियन फरवार्ड ओलावाले आफिजलाई ल्यायो ।तर, धनगढी पहिलो खेलमै विराटनगर सिटीविरुद्ध ३–० ले हार्‍यो । निकै खराब हार थियो त्यो । किनभने धनगढीले गोलका दस अवसर खेर फालेको थियो र त्यसमा आधा मौका त आफिजले नै गुमाएका थिए । त्यसपछि भने आफिजसँगै धनगढी लयमा फर्कियो । ए डिभिजन लिगमा आरसीटी, संकटा, थ्रीस्टार र मनाङ मर्स्याङ्दीबाट खेलिसकेका आफिजले धनगढीका लागि बालगोपाल महर्जनको टिम काठमाडौंविरुद्ध ३–० को जितमा दुई गोल गरे । उनले ललितपुर र चितवनविरुद्ध पनि एक–एक गोल गरेर आफ्नो गोल संख्या चार खेलमा चार पुर्‍याए । सर्वाधिक गोलकर्तामा सन्तोष (३ गोल) भन्दा अगाडि रहेका उनी अझै आरसीटी र संकटामा छँदाजस्तो उत्कृष्ट लयमा भने छैनन् । पहिलाभन्दा अलि सुस्त भएका छन् । थुप्रै अवसर पनि गुमाइरहेका छन् । तैपनि गोल गरेकै छन् ।चार पेनाल्टी, तीनमा चुक्योएनएसएलमा चौथो चरणको समाप्तिसम्म चारपल्ट पेनाल्टी भएको छ । तर, तीन पेनाल्टीमा गोल भएन । जबकि खेलमा गोल गर्न सबैभन्दा सहज अवसरमा पर्छ पेनाल्टी । तर, यो १२ यार्डको प्रहारमा खेलाडीहरू लगातार असफल भइरहेका छन् । प्रहार नै कमजोर वा गोलकिपर उत्कृष्ट हुन् ? छुट्याउनै गाह्रो छ ।ललितपुर सिटीले सबैभन्दा बढी दुईपल्ट पेनाल्टी पायो । तर, दुईपल्टै चुक्यो । कप्तान एवं मार्की अञ्जन विष्टले चितवनविरुद्ध २१ औं मिनेटमा प्रहार गरेको पेनाल्टीमा बल गोलकिपर विशाल सुनारले रोकिदिए । त्यो खेलमा युवा गोलकिपर विशालको प्रदर्शन उत्कृष्ट थियो । दोस्रो हाफमा कमल श्रेष्ठको नसोचिएको गोलमा ललितपुर सिटीले अग्रता लिएको थियो । तर, इन्ज्युरी समयमा पाएको पेनाल्टीमा अमित तामाङ भने चुकेनन् र ललितपुर १–१ मा रोकियो ।लगत्तै अर्को खेलमा पनि ललितपुर सिटीले पेनाल्टी पायो । धनगढीका कप्तान किरण चेम्जोङको गल्तीमा पाएको पेनाल्टी अजरबैजानी मिडफिल्डर नुर्लान जाहिदले प्रहार गरे । तर, उनको प्रहार फितलो रह्यो र बल किरणले समाते । दोस्रो हाफमा दुवै टिमले गोल गरे र खेल १–१ मा सकियो । दुई पेनाल्टी चुकाइकै कारण पनि हो, भाटभटेनी सुपरमार्केट स्वामित्वको क्लब अझै जितविहीन छ ।पेनाल्टीमा चुक्ने अर्का खेलाडी हुन् विलियम ओपोकु । बुटवल लुम्बिनीका यी मिडफिल्डरले मंगलबार काठमाडौंविरुद्ध छैटौं मिनेटमा प्रहार गरेको बल गोलकिपर विकेश कुथुले रोकिदिए । बुटवल लुम्बिनी एक गोलले पछाडि परेको अर्को मिनेटमै पाएको बराबरी गर्ने अवसर उपयोग गरेको भए अपराजित एक्लो टिम हुने थियो ।पट्टी बाँधेरै खेलिरहेदोस्रो हाफ चलिरहेको थियो । चितवनका मिडफिल्डर शिशिर लेखी र विराटनगर सिटीका डिफेन्डर सरोज दाहाल हेडद्वारा बल प्रहार गर्न क्रममा जुध्न पुगे । सरोजको दाँतले शिशिरको टाउको चोट लाग्यो । रगत बग्यो । प्राथमिक उपचारपछि टाउकोमा पट्टी बाँधेरै शिशिर खेल्न थाले । त्यसरी खेल्दा अप्ठ्यारो महसुस गरेपछि उनले पट्टी खोलेर फालिदिए । तर, हेडिङ गर्ने क्रममा उनको टाउकोबाट फेरि रगत बग्न थाल्यो । उनले फेरि पट्टी बाँधेर खेल्न थाले । उनलाई प्रशिक्षकले यसरी नै पूरा समय खेलाए । विराटनगरले २–० ले जितेको खेलपछि उनी सिधै हस्पिटल गए । उनको टाउकोमा तीन टाँका लगाइएको छ ।उत्कृष्ट गोलदोस्रो चरणको सुरुआतसँगै एनएसएलमा उत्कृष्ट गोलहरू भइरहेका छन् । बुटवल लुम्बिनीका फरवार्ड आशिष लामाले चितवनविरुद्ध गरेको गोल निकै उत्कृष्ट थियो । उनले करिब २५ यार्डबाट प्रहार गरेको बल गोलकिपर विशाल सुनारले रोक्ने अवसर नै पाएनन् ।विराटनगर सिटीका स्पेनी फरवार्ड पेड्रो मान्जी दुई गोल गरेका छन्, बुटवल लुम्बिनी र चितवतविरुद्ध । दुवै गोल उत्कृष्ट रहे । उनले दुवै गोल उस्तै गरी पेनाल्टी क्षेत्रको ठीकबाहिरबाट प्रहार गरेका थिए । विराटनगरकै आक्रामक मिडफिल्डर सन्तोष तामाङले तीन गोल गरेका छन् । इन्ज्युरी समयमा बुटवल लुम्बिनीविरुद्ध सुनिल खड्काले गरेको भनिएको बराबरी गोल पनि पछि रेफ्रीले सन्तोषकै नाममा गरिदिएका छन् । त्यसमा उनले फ्रि–किक प्रहारमा निकै चलाखी गरेका गरेका थिए ।सन्तोषले धनगढीविद्ध हात पारेको ३–० को जितमा पनि गोलकिपर किरणलाई मौका दिएका थिएनन् । विशष्ोगरी उनले चितवनविरुद्ध २–० ले जितेको खेलमा ८९ औं मिनटमा गरेको गोल निक्कै उत्कृष्ट थियो । उनले पाएको बललाई विपक्षीका दुई खेलाडीलाई उछिन्दै पेनाल्टी क्षेत्रको ठीकबाहिरबाट प्रहार गरे, जसले विराटनगरको दोस्रो जित पक्का गरेको थियो ।विवादमा रेफ्रीविराटनगर सिटीविरुद्ध २–० ले हारेपछि चितवनका सहायक प्रशिक्षक शैलेश कर्माचार्यले रेफ्रीले अन्याय गरेको दाबी गर्दै भनेका थिए, ‘पहिलो गोल हातमा लागेपछि भएको थियो । त्यसैले खेलमा फरक पार्‍यो ।’ तर, पेड्रो मान्जीले दायाँ खुट्टाले रोकेपछि बल सूक्ष्मरूपमा हेर्दा हातमा होइन, छातीमा लागेको देखिन्छ । त्यसपछि उनले आकर्षक गोलमा परिणत गरिदिएका थिए ।विराटनगर सिटीका प्रशिक्षक यान लले पनि बुटवल लुम्बिनीविरुद्ध २–२ मा टुंगिएको खेलमा रेफ्रीको खुबै आलोचना गरेका थिए । उनले नेपालको जस्तो खराब रेफ्री कहिल्यै नदेखेको दाबी गर्दै देशको फुटबलको स्तर उकास्ने एनएसएलमा विदेशी रेफ्री ल्याउनुपर्ने जिकिर पनि गरेका थिए । अरु टिमका प्रशिक्षकले पनि रेफ्रीको धेरथोर आलोचना गरेका छन् । खासमा पेनाल्टी प्रहार गर्ने बेला गोलकिपर अगाडि बढेको अवस्थालाई रेफ्री र सहायक रेफ्रीले त बिर्सिएका छन् नै, टिमका प्रशिक्षकहरूले पनि याद गरेका छैनन् ।प्रशिक्षक नै बर्खास्तलगातार चार खेलसम्म जितविहीन रहेपछि ललितपुर सिटीले मुख्य प्रशिक्षक प्रदीप हुमागाईंलाई बर्खास्त गर्‍यो । टिमका मालिकमध्येका एक कल्याण गुरुङले आइतबार चितवनविरुद्धको खेल गोलरहित सकिएलगत्तै हुमागाईंलाई बर्खास्त गरेको बताए । त्यसको कारण टिमको खराब नतिजा भएको पनि उनले बताए । पछि हुमागाईंले राजीनामा दिएको दाबी गरे । तर, त्यसअघि नै टिमबाट बर्खास्त गरिएको समाचार छ्याप्छ्याप्ती आइसकेको थियो । व्यावसायिक फुटबलमा टिमको असफलतामा प्रशिक्षकलाई हटाउने परम्परा नै छ र एनएसएलमा यसरी बर्खास्त हुने पहिलो प्रशिक्षक भए हुमागाईं । अमेरिकाबाट आएका उनलाई हटाइएपछि सहायक प्रशिक्षक राजु तामाङलाई कार्यबाहकको जिम्मेवारी दिइएको छ ।मनीषको ‘किलर’ हेडरदक्षिण कोरियाको फुटबल एकेडेमीमा प्रशिक्षण गरिरहेका फरवार्ड मनीष डाँगी निकै मिहिनेती छन् । भलै उनको खेल शैली बुझ्ने खेलाडी टिममै कमै देखिन्छन् । उनलाई एनएसएलमा विराटनगर सिटीले स्थानीय खेलाडीको रूपमा भित्र्याएको हो । सब्स्टिच्युटको रूपमा नियमित खेलिरहेका उनी पनि चितवनविरुद्ध सन्तोषले गरेको गोलमा मुख्यपात्र हुन् । कप्तान रजिन धिमालको फ्रि–किकमा लगभग बाहिर गइसकेको बललाई उनले मुस्किलले हेड गर्दै लाइनबाट भित्र ल्याएका थिए । अशोक थापाले नियन्त्रण गरेको त्यो बललाई चितवनका डिफेन्डर जोनाथन रुडीले हेडद्वारा क्लियर गर्ने प्रयास गरे । त्यही बल पाएपछि सन्तोषले सुन्दर गोल गरेका थिए ।